བར་དུ་དགེ་བའི་ཁྲིད་ཡིག་སྲོག་འཛིན་ཐིག་ལེའི་རོལ་མཚོ་བཞུགས་སོ། །
ན་མོ་མཉྫུ་གྷོ་ཥཱ་ཡ། དཔལ་སྦྱོར་བ་ཡན་ལག་དྲུག་གི བར་དུ་དགེ་བ་ཉེ་སྒྲུབ་ཀྱི་ཡན་ལག་སྲོག་འཛིན་ཐིག་ལེའི་རོལ་མཚོ་ཞེས་བྱ་བ།དཔལ་ལྡན་བླ་མ་དང་པོའི་སངས་རྒྱས་ལ་ཕྱག་འཚལ་ལོ། །འབྱུང་འཇུག་སྤྲིན་དང་བྲལ་བའི་ལྷ་ལམ་དུ། །གཡས་གཡོན་ཉི་ཟླའི་རྒྱུ་བ་དུས་ཀྱིས་བཅོམ།། ཐིག་ལེར་བརྟན་པའི་འོད་གསལ་རྒྱུན་ཆད་མེད། །སྲོག་འཛིན་ལམ་མཆོག་སྩོལ་མཛད་ལ་ཕྱག་འཚལ། ཁྱབ་བྱ་རླུང་མེ་རྣམ་དག་རྒྱལ་བའི་དངོས། །ས་བོན་རབ་བསྡུས་སྔགས་ཀྱི་རྣལ་འབྱོར་མཆོག །ཉེ་སྒྲུབ་ཡན་ལག་བར་དུ་དགེ་བའི་ཁྲིད།། གསུང་གི་རྡོ་རྗེ་སྒྲུབ་བྱེད་འདིར་བཤད་བྱ། །གཉིས་པ་བར་དུ་དགེ་བ་གསུང་རྡོ་རྗེ་ཉེ་སྒྲུབ་ཀྱི་ཡན་ལག་སྲོག་འཛིན་ལ་གཉིས༑ རླུང་དབུ་མར་བཞུགས་པ་འཇུག་པར་བྱེད་པ་སྲོག་རྩོལ། ཞུགས་ནས་བརྟན་པར་བྱེད་པ་འཛིན་པའོ། །དང་པོ་ལ་ཡང་དངོས་གཞི་ཡན་ལག་དྲུག་གི་དང་པོ་མཚན་དོན་ནི། ལམ་འབྲས་པས་གཡོན་དང་གཡས་ཀྱི་རླུང་གཉིས་ལ་སྲོག་དང་རྩོལ་བ་ཞེས་འདོད་ཀྱང་༑ འདིར་སྲོག་ནི། གཡས་གཡོན་ཉི་ཟླའི་རྒྱུ་བའམ། སྟེང་གི་སྲོག་འཛིན་དང་༑ འོག་གི་ཐུར་སེལ་ཡིན་ལ་དེ་རྣལ་འབྱོར་གྱི་རྩོལ་བས་དབུ་མར་འཇུག་པ་སྲོག་རྩོལ་ལོ། །རྒྱ་སྐད་ལ་སྦྱར་བ་ངོ་སྤྲོད་དུ་ལྟའོ། །གཉིས་པ་དུས་མཚམས་ནི། གཟུགས་བརྙན་མཐོང་ན་དེ་ནས་ནི། །བར་མ་ཆད་པར་སྲོག་རྩོལ་བྱ། །ཞེས་རྩ་རྒྱུད་དང་བསྡུས་རྒྱུད་དུའང་དེ་བཞིན་དུ་བཤད་པས། སོར་བསམ་གཉིས་ཀྱིས་ལེགས་པར་བསྒྲུབས་ཤིང་སྟན་པར་བྱས་པའི་སྟོང་གཟུགས་ཕྱི་རོལ་གཞན་རིག་གི་ཚུལ་དུ་མཐོང་བ། དེ་ཉིད་ནང་དུ་རང་རིག་ཚུལ་གྱི་མཐོང་ཕྱིར་དུ་འདི་གཉིས་སྒོམས་པས་ན། སྟོང་གཟུགས་གྲུབ་ནས་མཚན་ཉིད་པ་བསྒོམ་ལ་རྗེས་མཐུན་པ་ནི་མ་གྲུབ་གོང་དུའང་རུང་སྟེ་ཕན་ཚུན་བོགས་འདོན་བྱེད་དུ་འགྲོ་བས་སོ། །གསུམ་པ་ཡན་ལག་ལ་མཚན་ཉིད། སྒོམ་ཚུལ། སྤོགས་ཆོག་སྲོག་རྩོལ་གྱི་ཚད་ངེས་སོ། ། དང་པོ་ནི། གང་ཞིག འཕོ་རླུང་དབུ་མར་འཇུག་ཅིང་སྲོག་ཐུར་ལྟེ་བར་སྲེ་བའི་རླུང་སྦྱོར། ཞེས་པའོ། །དབྱེ་ན། རླུང་སྦྱོར་རྒྱན་ཅན་གྱི་དབྱེ་བ་ཤིན་ཏུ་མང་ཡང་རྩ་བའི་དབྱེ་བ་དྲུག་ཏུ་བཞེད་དེ། རྡོ་རྗེའི་བཟླས་པ་དང་། རྔུབ་པ་དང་། དགང་བ་དང་། གཞིལ་བ་དང་། བུམ་པ་ཅན་དང་། རེ་ཙ་ཀའམ་སྲུལ་མཐའ་ཅན་ནོ༑ ༑ཡང་བླ་མ་དམ་པས། སྐུ་གསུང་ཐུགས་རྡོ་རྗེ་མ་ནིང་གི་བཟླས་པ་དང་བཞི་དེ་རེ་རེ་ལའང་། དབྱུང་རྔུབ་དགང་གཞིལ་བཞི་བཞིར་མཛད་པའི་རྡོ་རྗེ་བཟླས་ལ་སྣ་བུག་གཡོན་སྐུ། གཡས་གསུང་། མཉམ་རྒྱུ་ཐུགས། བུམ་པ་ཅན་མ་ནིང་དུ་མཛད་པའང་སྔ་མར་འདུས་ལ། ཁ་ཅིག འབྱིན། འཇུགབསྡུ། བཟླས་བཞིར་མཛད་ནས། དང་པོ་རླུང་རོ་བསལ་བ། གཉིས་པ་བུམ་པ་ཅན། ཐ་མ་རྡོར་བཟླས་ཏེ། འདི་ལ་དབང་པོ་ཐ་མས་འཇུག་གནས་ལྡང་གསུམ་འབྲུ་གསུམ། འབྲིང་གིས་ཨོཾ་དང་ཧཱུྃ་གཉིས་འབྱུང་རྔུབ་ལ་སྐྱོན་པར་བཤད་མོད། འདི་ནི། པཎ་ཆེན་ཤཱཀྱ་ཤྲཱིའི་བཞེད་པས། གེགས་སེལ་རྡོ་རྗེའི་བཟླས་པས་རྩ་ལམ་སྦྱང་། འབྱོངས་ནས་འཇམ་རླུང་དགང་གཞིལ་གྱི་སྦྱོར་བས་དབུ་མར་བཞུག་ཆུད་ནས་རྩུབ་རླུང་བུམ་པ་ཅན་གྱི་སྦྱོར་བས་ཐིག་ལེར་བཅིང་། མ་ཆུད་མ་འཆིང་ན་བཙན་ཐབས་དྲག་ཤུལ་གྱི་སྦྱོར་བས་ཉི་ཟླའི་ལམ་དགག་ཅེས་རླུང་སྦྱོར་བཞིར་བསྡུས་པའི་གོ་རིམ་དང་འགལ་ཞིང་། རྒྱུད་ལས་ཟླ་བ་ཉི་མ་ཨ་སོགས་ཀ་སོགས་རྣམས་ཀྱིས་རྣམ་གསུམ་བགྲོད། །གནས་སྐུའི་རྡོ་རྗེ་སོགས་བཟླས་པ་ཞེས་སོགས་རྡོར་བཟླས་ཐོག་མར་བྱ་བར་གསུངས་པ་དང་འགལ་ལོ། །དེས་ན་ལུགས་དང་པོ་བུ་སྟོན་བཞེད་པ་ཉིད་འཐད་དོ། །དེ་ལྟར་ན་གཉིས་པ་ལ་ངེས་པ་དྲུག་གི་གནས་ནི། ཉིན་མཚན་གྱི་གནས་གཉིས་ཅི་རིགས་པ་སྟེ་དབེན་པར་རོ། འདུག་སྟངས་རྡོ་རྗེ་སྐྱིལ་དཀྲུངས་བཟང་བར་ཁ་ཅིག་འདོད་མོད། རྒྱུད་རྡོར་ཕྲེང་ལས། རླུང་སྦྱོར་གྱི་སྐབས་སུ་སེམས་དཔའི་སྐྱིལ་དཀྲུངས་ལེགས་གནས་ཏེ། ཞེས་གསུངས་ཞིང་། ལྟ་སྟངས་དམའ་རུ་བཏོང་པ་བཞིན་དུ་ལུས་གནད་ཀྱང་ཅུང་ཟད་ལྷོད་དུ་བཏང་བས་ཆོག་པས་སེམས་སྐྱིལ་ལ་སོགས་གང་བདེ་བྱ་ལ། སྣ་བུག་གི་རྒྱུ་བ་དང་བསྟུན་པའི་གཡས་བརྐྱང་གཡོན་བརྐྱང་མཉམ་བརྐྱང་སོགས་བཤད་པའང་འབྱོངས་ནས་རུང་ངོ་། །ལྟ་སྟངས་ནི། གསང་འདུས་ཕྱི་མར། ཉེ་བར་སྒྲུབ་པའི་དུས་སུ་ནི།། བདུད་རྩི་འཁྱིལ་པའི་གཟུགས་བརྙན་བྱ། །ཞེས་དང་། རྒྱུད་དུ། བགེགས་མཐར་བྱེད་པའི་ལྟ་བ་བདུད་རྩིའི་ལམ་དུ་སོན་པ། ཞེས་བདུད་རྩིའི་ལམ་སྨིན་མཚམས་ཀྱི་ཐིག་ལེ་ལ་ཟེར་བས་དེའི་ཐད་ཀྱི་བར་སྣང་ལ་ལྟ་བར་བྱའོ། །བྱེད་བཅིངས་ནི། སྔར་བཞིན་ལྟ་སྟངས་གང་དུ་བྱས་པར་ཡིད་མིག་རླུང་གསུམ་འཇུག་པ་གཅིག་ཏུ་དྲིལ་བས་རླུང་གཉིས་འཆིང་པའོ། །སེམས་ཀྱི། འཇོག་ཚུལ་ཡུལ་ནི་སྟེང་འོག་གི་རླུང་ཡིན་ལ་དེ་ལ་འཇོག་ཚུལ་དབྱེ་བ་ལྟར་དྲུག་ལས། རྡོར་བཟླས་ནི། རླུང་གི་རྒྱུ་བ་དང་འབྲུ་གསུམ་སྦྱར་ནས་སྒོམ་པ་སྟེ། དེ་ཡང་འཇུག་གནས་ལྡང་གསུམ། གསང་འདུས་དང་ལམ་འབྲས་ལས། ཨོཾ་ཨཱཿཧཱུྃ། མ་ཧཱ་མཱ་ཡར་ཧཱུྃ་ཨཿ ཨོཾ། འདིར། ཨོཾ། ཧཱུྃ། ཨཱཿ ཞེས་སྦྱོར་བར་བླ་མ་རྣམས་བཞེད་མོད༑ འདི་པའི་ལུགས་ནི་དེ་ལྟར་མ་ཡིན་པར་གོ་སྟེ། ཕྱག་རྡོར་བསྟོད་འགྲེལ་ལས༑ ཕྱིར་འབྱུང་བ་ཨོཾ་དང་། ནང་དུ་འཇུག་པ་ཨཱཿདང་། གནས་པ་ཧཱུྃ་ཞེས་གསལ་བར་བཤད་ཅིང་། རིགས་པའང་། གཡོན་རླུང་ཕྱིར་འབྱུང་བ་དང་། གཡས་རླུང་ནང་དུ་འཇུག་པ་སྤྲོ་རིམ་བསྡུད་རིམ་དུ་གནས་ཤིང་དེ་གཉིས་ཟླ་ཉིའི་རང་བཞིན་ཡིན་ལ། ཟླ་བ་ཐིག་ལེ་དང་ཉི་མ་ཚེག་དྲག་ཏུ་ངེས་པས་མཉམ་རྒྱུའམ་གནས་པ་སྒྲ་གཅན་གྱི་རང་བཞིན་ཧཱུྃ་དུ་གྲུབ་པའི་ཕྱིར་རོ། །དེ་བཞིན་དུ་གནས་བྱ་རིང་དུ་བཏོང་པའི་མན་ངག་མཛད་པ་རྣམས་ཀྱང་འཐད་པ་མིན་ཏེ། སྤྱིར་རྫོགས་རིམ་མོས་པ་ཡིད་བྱེད་མ་ཡིན་གྱི་དེ་ཁོ་ན་ཉིད་ཡིད་བྱེད་ཡིན་པས་དངོས་པོ་ལ་གང་གནས་བྱེད་དགོས་ཀྱི་རྟོགས་པས་བཅོས་པ་ཟབ་ཁྱད་དུ་ཡེ་མི་འགྲོ་ཞིང་། ཁྱད་པར་རྡོ་རྗེའི་བཟླས་པ་ནི། གཞི་ལ་ཡོད་པའི་འཇུག་གནས་ལྡང་གསུམ་མམ། འདིར་ལྡང་འཇུག་གནས་གསུམ་གྱི་རང་གདངས་འབྲུ་གསུམ་གྱི་གདངས་སུ་གདོད་མ་ནས་ཡོད་པ་རྡོ་རྗེ་འཆང་གིས་ངོ་སྤྲད་ནས་ངེས་པ་དེ་ཉིད་དེ་ལྟར་དུ་སྐྱོང་བ་ཉིད་ཡིན་པར་རྒྱུད་དང་༑ སེམས་འགྲེལ་དང་། ཀླུ་སྒྲུབ་ཡབ་སྲས་ཀྱིས་གསུངས་ཤིང་བོད་ཀྱི་མཁས་པ་དག་ཀྱང་བཞེད་པའི་ཕྱིར་རོ། །དེ་ལྟར་ན་ཕྱོགས་འདི་ལ་དཔྱད་པ་ཤིན་ཏུ་དག་པར་བྱས་པ་དག་གིས་ཀྱང་གསང་བདུས་འཕགས་ལུགས་ལ་ཐོག་མར་སྙིང་གར་སྔགས་ཀྱི་སྲོག་རྩོལ་སྒོམ་པས་རླུང་དྷཱུ་ཏིར་ཞུགས་གནས་ཐིམ་གསུམ་གྲུབ་ནས་སྣ་སྒོའི་རྡོར་བཟླས་ལ་དྷཱུ་ཏཱི་ནས་འཇུག་གནས་ལྡང་གསུམ་བྱེད་པ་དངོས་གནས་ལ་འོང་བ་ལྟར་བྱ་བར་གསུངས་པ་དེ། རྡོར་བཟླས་ཐོག་མར་བྱ་བར་གསུངས་པའི་རྫོགས་རིམ་ཀུན་ལ་རྒྱ་འགེབས་པ་ཡང་གཞི་དང་མ་མཐུན་པས་རྟོགས་བཟོ་འབའ་ཞིག་ཏུ་སོང་ཏེ་རྒྱས་པར་ངོ་སྤྲོད་དུ་བཤད་པར་བྱའོ། །དེས་ན་རང་ལུགས་རྡོར་བཟླས་ལ་བཞི་སྟེ། གཡོན་རྒྱུ་སྐུ། གཡས་རྒྱུ་གསུང་། མཉམ་རྒྱུ་ཐུགས། མཐར་མ་ནིང་གི་བཟླས་པའོ། །བཞི་ཀ་ལ་ཡང་ཕྱིར་ལྡང་བ་ཨོཾ་ཟླ་བའི་རང་བཞིན༑ ནང་དུ་འཇུག་པ་ཨཱཿཉི་མའི་རང་བཞིན། ཁོང་དུ་གནས་པ་ཧཱུྃ་སྒྲ་གཅན་གྱི་རང་བཞིན་དུ་ཇི་ལྟར་གནས་པ་ལྟར་རླུང་གི་རང་གདངས་སུ་ངེས་པར་བྱ་སྟེ། དྲན་པས་ཟིན་ཙམ་དུ་རྟོག་པ་གཞན་དུ་ཡེ་མ་འཕྲོས་པ་མི་རྟོག་པ་ཉིད་ཀྱི་ངང་ནས་བཟླའོ། །རྡོ་རྗེ་གསུམ་གྲུབ་ཅིང་མཐར་ཕྱིན་པ་ན། གཡོན་ནས་ཕྱིར་འབྱུང་བ་དེ་ཉིད་ཟློག་དུས་གཡས་ནས་འཇུག་པ་ཡང་ཡིད་བཏད་པ་ཙམ་གྱིས་འབྱུང་བར་ངེས་པས༑ གཡོན་ནས་ཕྱིར་འབྱུང་བ་སྐུ་ཨོཾ། གཡས་ནས་ནང་དུ་འཇུག་པ་གསུང་ཨཱཿ དེ་ནས་ནང་དུ་གནས་པ་ཐུགས་ཧཱུྃ་དུ་བཟླ་བ་ནི་མ་ནིང་གི་བཟླས་པར་བྱའོ། །དེ་ལྟར་ན་སེམས་འགྲེལ་རྣམས་སུ་ཨོཾ་ཡིག་གིས་འབྱུང་བ་དང་། ཨཱཿཡིག་གི་དགག་པ་དང་། ཧཱུྃ་ཡིག་གིས་དགང་བ་ཞེས་གསུངས་པ་རྣམས་ལེགས་པར་བཤད་ཅིང་། སྤྱིར་རླུང་ཕྱིར་འབྱུང་བ་ནི། ལྟེ་བ་ས་དང་། སྙིང་ཁ་ཆུ་དང་། མགྲིན་པ་མེ་དང་། དཔྲལ་བ་རླུང་དང་། གཙུག་ཏོར་ནམ་མཁའ་སྟེ་བསྡུད་རིམ་དུ་འབྱུང་བས་འཆི་བ་དང་མཐུན་པ་སྐྱོན་ཅན། ནང་དུ་འཇུག་པ་ནི་དེ་ལས་བཟློག་པ་སྐྱེ་བ་དང་མཐུན་པ་ཡོན་ཏན་ཅན་དུ་བཤད་ཅིང་། འདི་དག་གི་དགོས་པ་ནི་རླུང་དྷཱུ་ཏིར་བསྡུད་པ་ཡིན་པ་ལ་ཀུན་མཐུན་པས་འབྲུ་གསུམ་གྱིས་ཐ་མ་ནང་དུ་གནས་པ་ལ་སྦྱོར་ཐུབ་པ་འདི་ནི། ཁོ་བོ་ལྷ་དང་བླ་མས་བྱིན་གྱིས་བརླབས་པ་ལས་བཞན་པ་སུས་ཀྱང་མ་བརྙེད་པའམ་རྙེད་ཀྱང་མ་བསྟན་པར་ངེས་པས་སྐལ་མིན་ལ་ཤིན་ཏུ་སྦ་བར་བྱའོ། །དེར་མ་ཟད་འབྱུང་འཇུག་ཁུག་པ་མཉམ་པོ་ལ་ཕྱི་རུ་གནས་པ་མེད་ལ་ནང་དུ་གནས་པ་ཡོད་པའང་དེ་བཞིན་ནོ། །འདི་ལ་བརྟེན་ནས་ཡེ་ལེར་སྡོམ་ཆེན་སོགས་ཀྱི་བཟླས་པ་རླུང་ལ་སྐྱོན་པར་གསུངས་པའང་བདེ་བླག་ཏུ་འབྱུང་ཡང་དེ་བསྐྱེད་རིམ་གྱི་བཟླས་པ་ཡིན་པས་འདིར་རྒྱས་པར་འཆད་པ་ནི་སྐབས་མ་ཡིན་ནོ། །འདིའི་མྱོང་རྟགས་ནི། རླུང་རྒྱུ་བ་གཞན་དུ་འགྲོ་ཞིང་འགག་པར་འགྱུར་ལ༑ འགག་པ་ལ་རང་གཞན་ཀུན་གྱིས་མི་སྐྲག་པར་འཇམ་པའི་ཐབས་ཀྱི་བླངས་པར་བྱའོ། །ཐོག་མར་གཡས་གཡོན་རེ་རེ་བའི་མི་མཉམ་པར་རྒྱུ་བ་སངས་ནས་མཉམ་རྒྱུར་འབྱུང་ངོ་། །རླུང་སྦྱོར་འདི་ནི། བླ་མེད་ཀྱི་རྒྱུད་སྡེ་མཐའ་དག་ནས་ལེགས་པར་སྔགས་པ་ལྟར། འཕྲལ་དུ་སྐྱོང་སླ་ཞིང་གེགས་ཆུང་། གནས་སྐབས་ལུས་ལ་ཕན་ཞིང་ཚེ་སྲིང་༑ མཐར་རླུང་དབུ་མར་འཇུག་པའི་ཐབས་ཀྱི་གཙོ་བོ་འཇམ་སྦྱོར་ཁྱད་པར་ཅན་ཡིན་པས་སྔོན་འགྲོའམ་གེགས་སེལ་ཙམ་དུ་མི་གཟུང་ངོ་། །རྔུབ་དགང་གཞིལ་གསུམ་ནི་བུམ་པ་ཅན་གྱི་སྦྱོར་དངོས་འཇུག་གསུམ་པོ་མཚན་ཉིད་ཚང་བ་གཅིག་ཆར་དུ་སྒྲུབ་དཀའ་བས་རེ་རེ་ནས་རྩལ་སྦྱོང་བ་ཡིན་པའི་ཕྱིར། དེའི་སྔོན་འགྲོ་ཡིན་ལ། རྡུལ་མཐའ་ཅན་ཡང་དེའི་འཇུག་མཐར་ཕྱིན་པའི་ཚད་འཛིན་ལྟ་བུ་ཡིན་པས་མཐའ་དག་ཀྱང་བསྡུ་ན་རྡོ་རྗེ་བཟླས་པ་དང་བུམ་པ་ཅན་གཉིས་སུ་འདུ་བར་ཤེས་པར་བྱའོ། །དེས་ན་དང་པོར། ངེས་པ་གཞན་ཀུན་འདྲ་བ་ལ་སེམས་ཀྱི་འཇོག་ཚུལ་ནི། ཕྱི་རླུང་དལ་བུས་ཡུན་ཇེ་རིང་གི་ནང་དུ་རྔུབ་པའི་སྦྱོར་བ་ཉིད་ལ་རེ་ཤིག་ཆིག་འགྲིལ་བྱས་ཏེ། ནང་དུ་དགང་བ་དང་ཕྱིར་གཞིལ་བ་གཉིས་ཀྱི་རྩོལ་བ་དོར་ནས་འབུངས་པས། མཐར་སྦྱོར་བ་འཇམ་རྩུབ་དང་ཡུན་རིང་ཐུང་གང་གིས་རྔུབ་ཀྱང་ཕྱི་རུ་རླུང་ཡེ་མ་ལུས་པར་རྔུབ་ཐུབ་ཅིང་མི་བདེ་བ་མེད་པ་དང་སིའི་སྒྲ་དང་རྟའི་འཚེར་སྐད་ཕྲ་མོ་ལྟ་བུ་འབྱུང་གི་བར་དུ་སྦྱང་། དེ་བཞིན་དུ། དེ་འབྱོངས་ནས། འོག་རླུང་རེ་ཤིག་རང་སོར་བཞག་ལ་སྟེང་རླུང་ལྟེ་འོག་ཏུ་གནན་ནས་དགང་བ་ཉིད་ལ་རྩལ་དུ་བཏོན་ཏེ་སྦྱངས་པས་ཇི་ཙམ་འདོད་འདོད་ནུས་པ་ལ་སོགས་པ་བྱུང་གི་བར་དུ་བྱ། དེ་ནས་དེ་གཉིས་ཀྱི་རྩོལ་བ་ཆེན་པོ་དོར་ཏེ། དགང་བ་ཕྱིར་གཞིལ་བ་ན། ཁ་ནས་ཤོར་བ་དང་སྣ་ནས་ཀྱང་དྲག་ཏུ་འཆོར་བ་སོགས་མ་བྱུང་བ་བྱས་ཏེ། སྣ་ཉིད་ནས་དལ་བུས་ཕྱིར་བཏང་ཞིང་བར་རླུང་འཇམ་པོ་ཅུང་ཟད་ནང་དུ་བཟུང་བ་ལ་བསླབ་བོ། །འདི་དག་ལ་ལས་དང་པོ་པས་ནང་དུ་རྩ་དང་ཐིག་ལེའི་དམིགས་རྟེན་འཚོལ་བ་དང་། རྐང་པའི་འདུག་སྟངས་མིག་གི་འདུག་སྟངས་ཁྱད་པར་བ་བྱེད་པ་སོགས་མི་དགོས་ཏེ། དེ་དག་ནི་ཕྱིས་རྩལ་འབྱོངས་ནས་བོགས་འདོན་པ་དང་། ཁྱད་པར་ནང་གི་ཐིག་ལེ་ལ་སེམས་འཛིན་པའི་ཡན་ལག་ཡིན་པས། དེ་གྲུབ་ནས་དེའི་བོགས་འདོན་གྱི་ཆེད་དུ་བྱ་རྒྱུ་ཡིན་པའི་ཕྱིར་རོ། །འོན་ཀྱང་ནང་ཁམས་དང་བསྟུན་དགོས་པས་གྲང་ཤས་ཆེ་བས་རྔུབ་གཞིལ་གཉིས་ཀ་ཤིན་ཏུ་འཇམ་པ་དང་། ཚ་ཤས་ཆེ་བས་ཅུང་ཟད་རྩུབ་པ་ནི་བྱར་རུང་ངོ་། །དེས་ན་རྩ་མིའི་སྦྱོར་ཕྲེང་དུ་དགང་དབྱུང་ལ་ལུས་བུག་མང་པོའི་སྦྱོར་བ་དང་༑ བུམ་པ་ཅན་ལ་གཏུམ་མོའི་དམིགས་པ་བྱེད་པ་དང་། མན་ལུངས་གུ་རུས། གཡས་ནས་དགུག་པ་དང་གཡོན་དགང་བ་དང་། གཉིད་ལོག་བཏབ་ནས་རེངས་པར་བྱེད་པ་སོགས་ཀྱང་ཕྱིས་བོགས་འདོན་ལ་བྱར་རུང་ཡང་ལས་དང་པོ་པས་ནི་རྟ་ཁ་དང་མདའ་ཁའི་རྣམ་པར་འགྱུར་བས་ཐོག་མར་སྔར་བཤད་པ་ཉིད་བྱའོ། །ལྔ་པ་བུམ་པ་ཅན་ནི། ངེས་པ་གཞན་རྣམས་སྔར་བཞིན་ལ། འོག་གི་ཐུར་སེལ་འོག་སྒོ་འབྱེད་འཛུམས་ཀྱི་སྦྱོར་བས་དྲག་ཏུ་བསྡམས་ཏེ་ལྟེ་འོག་ཏུ་དྲངས་ལ་བཟུང་༑ དེ་ནས་སྟེང་རླུང་འོག་ལེན་སྟེང་ལེན་ཡོ་ག་གསུམ་པོ་གང་རུང་གིས་དྲངས་ལ། ལྟེ་འོག་ཏུ་གནན་ཏེ། སྲོག་ཐུར་ཁ་སྦྱར། རྒྱུ་མ་ཚང་ར་ལ་སྦྱར་ཞིང་ལྟེ་བ་ཅུང་ཟད་ཕྱིར་སྐྱེད་ནས་དགང་བའི་སྦྱོར་བས་ལེགས་པར་བཀང་ལ་ཟུག་མི་སྐྱེད་ཙམ་ནས་གཞིལ་བའི་སྦྱོར་བས་ལེགས་པར་གཞིལ་བར་བྱའོ། །འདི་ལ་ལྟེ་བར་རླུང་ཁ་སྦྱར་ཟིན་ནས་ཅུང་ཞིག་ལེན་པ་དང་། འཆིལ་མ་སྒྲ་མེད་དུ་མིད་ནས་སྣོན་པར་བཤད་པ་ནི། རྩ་ནང་ནས་སྦྱར་བའི་རླུང་ནོན་པ་ལ། ལུས་ཀྱི་མིད་པ་དང་སྒྱུ་མ་སོགས་ནས་སོང་བའི་འཆིལ་མས། ཕན་པར་ནི་དཀའ་མོད་ཀྱི་ཡིད་ངོར་ཁྱད་པར་འབྱུང་བས་དེ་ལྟར་ཡང་བྱ་ཞིང་། ལྟེ་བའི་ནང་ཙམ་མམ། རྩ་འཁོར་གྱི་དབུས་ཀྱི་ཐིག་ལེ་ལ་རླུང་ཐིམ་པར་མོས་པ་ནི་འཛིན་པ་ཅི་རིགས་པ་གྲུབ་ནས་བྱའོ། །བུམ་པ་ཅན་གྱི་ཚད་ནི། ལག་པས་པུས་མོ་ལ་ལན་གསུམ་མཉེས་ནས་སེ་གོལ་དྲུག་བསྡབས་པ་ཕྲག་སོ་དྲུག་དང་། དེ་ཉིས་འགྱུར་དང་སུམ་འགྱུར་རྣམས་ཐ་འབྲིང་རབ་ཏུ་སྡོམ་འབྱུང་སོགས་ནས་གསུངས་ཀྱང་དང་པོར་ཅི་ཙམ་ནུས་པ་ནས་ཇེ་དྲག་ཏུ་བཏང་བར་བྱའོ། །འདིའི་མྱོང་རྟགས་ནི་གཏུམ་མོ་འབར་ནས་བདེ་དྲོད་ཁྱད་པར་ཅན་སྐྱེ། སྲོག་ཐུར་འདྲེས་པས་སྟེང་འོག་གི་དྲི་མ་གོ་ལྡོག རྩ་དང་ཐིག་ལེ་མངོན་སུམ་མཐོང་མངོན་ཤེས་ཁྱད་པར་ཅན་སྐྱེའོ། །ཕན་ཡོན་ནི། ཞག་གཅིག་འཛིན་ནུས་ན་དུས་མིན་འཆི་མི་སྲིད། ཚེ་ལ་དབང་ཐོབ། ཐིག་ལེ་དཔྲལ་བར་འཆིང་། དེ་བཞིན་དུ་ཟླ་བ་ཕྱེད་དང་། གཅིག་དང་༑ དྲུག་དང་། ལོ་གཅིག་རྣམས་འཛིན་ནུས་ན་ཐིག་ལེ་འགྲིན་སྙིང་ལྟེ་གསང་དུ་འཆིང་། རྟག་ཏུ་ནུས་ན་ནོར་བུར་འཆིང་བ་སོགས་གསུངས་ཏེ། བསམ་གྱིས་མི་ཁྱབ་པས། ཡོན་ཏན་ཀུན་འབྱུང་བུམ་པ་ཅན་གྱི་རླུང་སྦྱོར་ཞེས་གྲགས་ཏེ། ལུས་ཀྱི་དམུ་ཆུ་དང་། སྐྲན་དང་། གློ་རྣག་དང་། དུག་དང་། མིག་ནད་ལ་སོགས་སེལ་བར་རྒྱུད་ལས་གསུངས་པ་རྣམས་ཀྱི་ཉམས་སུ་མྱོང་ངོ་། །རྡུལ་མཐའ་ཅན་ནི་བུམ་པ་ཅན་དེ་ཉིད་ཕྱིར་གཞི